Sur Editur, Ma kontx naf li l-istaġun tal-pantomimi ġie estiż għax-xahar ta' Mejju, bl-aħħar rappreżentazzjoni ssir nhar l-Erbgħa 25 tax-xahar u li ntweriet diretta fuq it-TV tal-Parlament, bis-suġġett magħżul ikun 'Ċensura fuq il-Prim Ministru Joseph Muscat'. L-awtriċi ta' din il-pantomima kient Marlene Farrugia li, minflok irringrazzjat lill-Mexxej tal-Partit tal-paċenzja li ħa biha sakemm fl-aħħar qatgħet jiesha u telqet, ħarġet il-qrusa li għandha fl-istonku tagħha u b'dak li qalet uriet biċ-ċar li lill-Prim Ministru ma tistax għalih għax, għal darba darbtejn, ma għamilhiex xi ministru jew segretarju parlamentari. Din il-konklużjoni wasalt għaliha għax fid-diskors tagħha din insinwat li l-grupp Laburista se jivvota kontra l-mozzjoni tagħha għax kollha ħadu xi ħaġa. Qares l-għeneb, Farrugia. Din id-dama tal-pantomima ppretendiet xi ministeru hekk kif Joseph sar Prim Ministru. L-istess ippretendiet meta Marie-Louise Coleiro Preca rriżenjat minn ministru biex saret President ta' Malta. Għal dawn iż-żewġ okkażjonijiet Marlene Farrugia ma ħafritlu qatt lill-Prim Minstru, u ħalfet gwerra kontrih. Fl-istess pantomima assistejna għal biċċa kummiedja bil-protagonist ikun il-Kap tal-Oppożizzjoni. Tant huwa infantili dan il-bnediem li wasal biex jitlob lill-Ispeaker biex ikeċċih mill-kamra. Stħajjiltu bħal tifel jitlob bil-ħniena lil missieru biex jagħtih daqqa ta' ħarta biex ikollu ċ-ċans jibki. Kos, kemm jagħmel xenati u għajjat meta jkun imdawwar minn sħabu u mbagħad meta jara daqsxejn ta' ġurnalista tal-One arah jgħaġġel kemm jiflaħ biex jaħrabha. Beżżiegħ. Lilna l-partitarji Laburisti jirreferu għalina bħala 'ħamalli' u elf titlu ieħor. Mela lill-Kap tal-Oppożizzjoni kif għandna nifferu għalih wara dik l-attitudni pastaża u arroganti li ħa fil-konfront tal-Ispeaker għax ma biddilx ir-ruling kif ried hu. Għal din il-pantomima, l-aktar kulur li spikka fuq in-naħa tal-Oppożizzjoni kien l-aħdar, speċjalment fil-konfront tal-għażiż Prim Minstru. TICHY, IL-FGURA